  Виталий Пронин Кивалтыны мылкыд карисьёс вань гинэ, соин ик луоз, кин пӧлысь бырйыны.13-тӥ сентябре шаерысьтымы городъёсысь Думаосы но куд-ог ёросъёсысь Кенешъёсы депутатъёс быръемын. Табере асьсэос пӧлысь соос быръё йыръёсты.Пусйыны кулэ, азьвыл ёросын кык кивалтӥсь вал: ёрослэн йырыз но ёрос администрациен кивалтӥсь. Но Кун Кенешысь депутатъёс лыдъязы, биньгозы одӥг мурт киын луыны кулэ шуыса. Озьы табере созэ но, тазэ но ужез быдэсъялоз одӥг мурт - ёрос йыр. Зэм, солы депутатъёсын ужаны юрттӥськоз Думалэн кивалтӥсез.Кылем понедельнике резиденциын ортчем кенешын Удмуртилэн Тӧроез Александр Соловьёв ёрос йыръёсты быръён сярысь шуиз: кивалтыны мылкыд карисьёс вань гинэ, соин ик луоз, кин пӧлысь бырйыны.Асьсэлэсь сессизэс нырысь ик ортчытӥзы сарапулъёс. Ӵектэмын вал йырлы одӥг кандидат - Александр Ессен, азьвыл со Кун Кенешлэн депутатэз вал, но вазенгес мандатэзлэсь куштӥськиз, Сарапул администрациен кивалтыны мылкыд каремысьтыз. А. Ессен понна дурбасьтӥз 27 пӧлысь 26 депутат. Депутатъёслэн Кенешенызы кивалтоз Сергей Смоляков, со понна дурбасьтӥз 25-ез депутат.Глазовын, 25 пӧлысь 24 куара люкаса, кивалтӥсе пуксиз «Огъя Россия» партилэн адямиез Олег Бекмеметьев. Солы, партиысьтыз эшъёсыз сяна, дурбасьтӥзы КПРФ-ёс но, «Россиысь коммунистъёс» но. Олег Бекмеметьев ужаз Механикая Чепца заводын генеральной директорлэн воштӥсез луыса. Нош Воткинскын, 25 куара пќлысь 17 люкаса, кивалтӥсь луиз азьвылэз ик йыр - Владимир Перевозчиков. Со «Огъя Россия» партия пыр бырйиськиз. Нош город думаен кивалтоз Михаил Колдомов. Со 15 куара люказ.Ижкарын но Можгалан выль ӧтчамъёсысь депутатъёслэн нырысетӥ сессиоссы ортчизы 25-тӥ сентябре. Озьы ӝоген тодмо луозы вань йыръёс.Элькунлэн Тӧроез Александр Соловьёв котькудаз сессие ачиз потаз. Со пусйиз:- Депутатъёс огкылысь сямен дурбасьто бере ӵектэм адямиослы, озьыен, выль йыръёс - зэмзэ но оскымон адямиос, ӟеч тодо городэз, адямиосты, соослэн бадӟым ужан опытсы. Но валаны кулэ, быръёнын вормем бере кутско огсыр ужан нуналъёс, пумтэм-йылтэм сюлмаськонъёс. Ваньзэ сое йырлы сэрттоно-пертчоно. Но мон оскисько, вань депутатъёс, кыӵе партиысь луэмзы шоры учкытэк, юрттозы калыклэсь улон-вылонзэ ӟечомытыны.Ольга Зорина Теги: Быръёнъёс  